Spørgsmålet er jo, om det er Venstre eller virkeligheden, der har rykket sig, siger Britta Schall Holberg. Foto: Scanpix

Mangeårigt Venstre-medlem Britta Schall Holberg melder sig nu ind i koret af interne kritikere af regeringen. Siden regeringen trådte til tidligere i år har den tidligere minister haft tiltagende svært ved at genkende sit gamle parti, skriver Dagbladet Information.

En af de ting, der går hende allermest på, er den "skråsikre, stejle, fordømmende, afstandtagende og hånende holdning over for andre mennesker", som regeringens ministre i hendes øjne repræsenterer.

- Jeg kan slet ikke holde det ud, siger hun i et interview med Information.

- Spørgsmålet er jo, om det er Venstre eller virkeligheden, der har rykket sig, siger hun, blandt andet med henvisning til de tre Venstre-profiler, der meldte sig ud af partiet inden jul.

Står for had og intolerance

- Selvfølgelig har virkeligheden rykket sig. Det gør den jo på 50 år. Men Venstre har også rykket sig. De tanker, jeg havde, da jeg meldte mig ind i partiet, er stadig sprællevende inde i mit hoved. Men det er de altså ikke i regeringen.

Særligt i flygtningedebatten har Venstre rykket sig, mener Britta Schall Holberg.

- Venstre har slået sig op på at stå for frihed til forskellighed. Det er et fantastisk slogan. Men for mig lyder det, som om regeringen nu nærmere står for had og intolerance. Politik er lederskab. Når man tager afstand fra andre mennesker på den måde, som vores integrationsminister gør, så smitter det også af på, hvordan befolkningen ser på andre mennesker. Det nivellerer samtalen mellem mennesker, og sådan et samfund er jo ikke til at holde ud at leve i. Det er i hvert fald ikke et liberalt samfund, siger hun.

Har ikke været åbne

Britta Schall Holberg, der indtil 2011 var medlem af Folketinget, mener, at regeringen i det hele taget mangler visioner for de langsigtede, internationale løsninger på flygtningesituationen.

- Vi har forsøgt at holde de her mennesker ud i strakt arm i stedet for at være et åbent og internationalt parti. Vi bruger udlændingepolitikken til at samle stemmer, fordi vi er hammerbange for Dansk Folkeparti. Men stramningerne løser ikke de reelle problemer. Samtidig giver vi køb på nogle af vores frihedsrettigheder, fordi vi laver sådan nogle panikløsninger, der slet ikke er gennemtænkt, siger hun.

Hun henviser blandt andet til regeringens hastebehandling af en række vidtgående asylstramninger, hvor organisationer og partiernes ordførere fik mindre end ét døgn til at læse lovforslaget igennem.

- Det ryster mig som gammel minister, at høringsfristerne er så korte. Det går ud over vores retssikkerhed.

Venstre afviser

Britta Schall Holberg har desuden været chokeret over at opleve regeringens tilsidesættelse af internationale konventioner, foragt for Folketingets Ombudsmand og senest gennemtrumfningen af besparelser på udviklingsbistanden trods modstand fra et flertal i Folketinget. Det er udemokratisk og arrogant, mener hun.

Venstres politiske ordfører, Jakob Ellemann-Jensen, afviser Britta Schall Holbergs kritik af regeringens asylpolitik.

- Venstre har en udlændingepolitik, som går på to ben. Det ene handler om at være åben for dem, der kan og vil Danmark. Og det andet ben, som jeg vil medgive, at der har været mere fokus på, handler om, at antallet af flygtninge, der kommer til Danmark, altså betyder noget for vores evne til at integrere dem. Det har vi ikke været dygtige nok til i mange år, og derfor er en del af løsningen at begrænse tilstrømningen til Danmark, siger ordføreren.

Mangler tro og håb

Ud over asylpolitikken mener Britta Schall Holberg, at regeringen har forsømt en række liberale mærkesager som f.eks. dannelse, kultur og forståelse for egen historie.

I den klassiske liberalisme er det afgørende, at befolkningen er oplyst og dannet, så folk er i stand til at træffe beslutninger for deres eget liv.

Men i dag bruger regeringen mere tid på at skræmme befolkningen end på at investere i kultur, dannelse og uddannelse og berede folk på at begå sig i verden, som den ser ud, mener Britta Schall Holberg.

- Jeg tror ikke, at det i dag er de udefrakommende ting, der truer os. Det er vores eget værdiskred. Vi taler så meget om danske værdier. Men manglen på tro, håb, ordentlighed, frisind og den måde vi taler til hinanden på, truer os mere end det, der måtte komme udefra, siger hun.

Ikke Venstre, der har ændret sig

Jakob Ellemann-Jensen er ikke enig i, at der er sket et værdiskred i Venstre. Tværtimod mener han, at regeringens politik stemmer fint overens med Venstres værdigrundlag.

- De instrumenter, man tager i brug i dag, er nogle andre end dem, man tog i brug tidligere. Men det er ikke, fordi Venstre har ændret sig. Det er verden, der har ændret sig, og det bliver man nødt til at forholde sig til. Jeg er enig i, at vi ikke må glemme vores værdigrundlag. Men det mener jeg heller ikke, at vi gør, siger han.